Croods is energieke ligte vermaak | Consider This
← Liefde laat dooie harte warm klop	Olympus voorspelbaar →
April 11, 2013	Croods is energieke ligte vermaak
By gertgriessel ¶ Posted in Reviews	¶ Tagged Catherine Keener, chris sanders, Clark Duke, Cloris Leachman, croods, emma stone, kirk demicco, Nicolas Cage, Ryan Reynolds	¶ Leave a comment
THE CROODS – Met Nicolas Cage, Ryan Reynolds, Emma Stone, Catherine Keener, Clark Duke en Cloris Leachman. Regie deur Kirk DeMicco en Chris Sanders. Die Croods is ’n gesin grotmense wat daagliks te doen het met al die gevare van die steentydperk. Pa Grug (Nicholas Cage) is die gesin se oorbeskermende vaderfiguur. Saam met sy vrou Ugga (Katherine Keener) probeer hy sy kinders Eep (Emma Stone) en Thunk (Clark Duke) help om lank genoeg te oorleef om volwassenheid te bereik. Ugga se ma, Gran (Cloris Leachman), is ook deel van die familie-eenheid en dryf gereeld vir Grug tot raserny. Grug se strategie vir oorlewing is dat sy gesin enigiets wat hoegenaamd nuut of vreemd is vermy en hulself beperk tot die veiligheid van hul grot. Dié houding dryf sy nuuskierige dogter, Eep, tot raserny, aangesien sy alles wil ervaar wat die wêreld het om te bied.
Die gesin se paaie kruis egter gou met dié van Guy (Ryan Reynolds), ’n nuwe spesie van die mensdom wat die Croods effens voor is op die evolusionêre leer. Guy word die gesin se onwillige gids op ’n reis om van die kataklisme wat dreig om die wêreld te vernietig te ontsnap.
The Croods is ’n prettige familie-komedie. Die fliek verloop teen ’n vinnige pas en het geweldige energie. Kleingoed sal selde verveeld wees, maar volwassenes kan nie kwalik geneem word as hulle effens uitgeput raak nie en sal dalk verlang na ’n meer substantiewe storie. Boonop is die draaiboek nie besonder skerp wat komedie betref nie. Sommige oomblikke is snaakser as ander en oor die algemeen sal volwasse kykers die meeste genot put uit die tegniese vernuf wat aan die dag gelê word om die geanimeerde kaskenades lewe te gee.
Op ’n tegniese vlak is The Croods nog ’n tree vorentoe vir animasie-flieks, maar dit skiet te kort in vergelyking met die beste van Pixar en Disney. Kinders sal dit egter gate uit geniet, terwyl hul ouers ook nie verveeld sal wees nie.